ངེད་ཚོ་སྔ་དྲོའི་ཆུ་ཚོད་ལྔ་ཐོག་ཐོན་ཏེ་ས་མཚམས་ཕྱོགས་ཇེ་ཉེར་འགྲོ་དུས་བགྲོད་ལམ་ཇེ་ངལ་དུ་གྱུར།འདི་ཁུལ་དེའི་སྔ་ཉིན་ཚོར་གངས་བབས་ཆེ་བས་ལ་ལམ་ཕལ་ཆེ་བ་གངས་ཀྱིས་ཁེངས་ཏེ་ཡོད་སྟབས་ལམ་གྲོགས་འགའ་ཤས་ལ་གངས་ཕྱིད་རྒྱབ་པ་དང༌།ལ་རྩེ་གངས་ལྷག་ཆེ་བས་ལམ་བགྲོད་དཀའ་ངལ་བྱུང༌།ང་ཚོ་སྦྱོར་རར་འབྱོར་ཉིན་བགྲོད་ལམ་ཁག་གསུམ་འདུག་པ་ནས་ང་ཚོ་འགྲོ་ས་བླ་རྒོད་ལ་ཞེས་པའི་རི་མཐོན་པོ་དེའི་རྩེར་སྨུག་པ་འཐིབས་ཤིང༌།གངས་བབས་ཆེ་བས་ཤིན་ཏུ་གྲང་ངད་ཆེ་ཞིང༌།ལུས་དང༌།ཡན་ལག་འཁྱགས་འཁུམས་ཐོག།སྨ་ར།རྫི་མ་སོགས་ལ་ཡང་འཁྱགས་པ་ཆགས་འདུགལྷག་པར་ངའི་གཅུང་པོ་འཁྱགས་པས་མནར་ཏེ་མི་ནུས་བཞིན་དུ་རྐང་བགྲོད་མང་པོ་བྱས་སོང༌།ང་ཚོར་གྱོན་གོས་འཐོལ་བ་མེད་སྟབས་ཚ་དྲོད་འགུགས་ཐབས་ནི་གོམ་བགྲོད་བྱེད་རྒྱུ་ཙམ་ལས་མེད།ང་ཚོའི་བཞོན་རྟ་ཚོར་ཟོར་ཡང་གང་ཐུབ་བྱས།དེ་ནི་སྤྱིར་བཏང་བོད་མི་ཚང་མའི་བྱེད་སྟངས་ཤིག་ཡིན་པའི་ཁར།ལྷག་པར་ང་ཚོ་བགྲོད་ཐག་རིང་ཞིང༌།རྟ་དྲེལ་ཚོར་རྩྭ་ཟས་མང་པོ་མ་བྱུང་བའི་སྟབས་ཡིན།དེར་བརྟེན་ང་ཚོ་ལམ་འགྲུལ་དུ་ཡུན་རིང་འགོར་བ་དང༌།ཕྱི་རྒྱལ་གྲོགས་པོ་ཚོར་ང་ཚོའི་གནས་ཚུལ་ཇི་བཞིན་འཕྲལ་མྱུར་མི་ཤེས་པའི་རྒྱུ་མཚན་ཞིག་དེ་ལྟར་ཡིན།